钦定古今图书集成/明伦汇编/官常典/第734卷 > 赵弘毅〈子恭〉
## 钦定古今图书集成/明伦汇编/官常典/第734卷 > 赵弘毅〈子恭〉

按《元史忠义传》：“‘弘毅字仁卿，真定晋州人。少好学，家贫无书，佣于巨室。昼则为役，夜则借书读之。或闵其
志，但使总其事而不役焉。尝受经于临川吴澄，始辟
翰林书写，再转为国史院编修官，调大乐署令。大明
兵入京师，弘毅叹息曰：‘忠臣不二君，烈女不二夫’。此
古语也。我今力不能救社稷，但有一死报国耳’。乃与”
妾解氏皆自缢。其子恭，中书管勾，与妻子诀曰：“今乘
舆北奔，我父子食禄，不能效尺寸力。吾父母已死，尚
何敢爱死乎！”或止之曰：“我曹官卑，何自苦如此？”恭叱
曰：“尔非我徒也。古者忠义人各尽自心，岂问职之崇
卑乎！”遂公服北向再拜，亦缢死。恭女官奴，年十七，见
恭死，方大泣。适邻妪数辈来，相率出避，曰：“我未适人，
避将何之？”不听。妪欲力挽之，女曰：“人生在世，便百岁
亦须一死。”乃潜入中堂，解衣带自经。